Møder på jobcentret, aktivering og krav om at skrive et vist antal jobansøgninger hver måned.

Politikere, kommuner og jobcentre gør meget for at sikre, at ledige står til rådighed for arbejdsmarkedet, og ikke bruger tiden uden arbejde til at slappe af.

Men hvad ville der ske, hvis regler, krav og kontrol ikke fandtes og de ledige var sikre på at få penge, uanset hvad de brugte tiden til? Ville de dovne den på sofaen, eller ville de faktisk bruge tiden til noget mere fornuftigt, end det jobcentret sætter dem til?

Vi har stillet ledige det spørgsmål på Facebook.

"Jeg ville evt. tage et kursus for at følge op på mine kompetencer og samtidig søge job, for mig gælder det om at komme tilbage på arbejdsmarkedet så hurtigt som muligt," svarer Alex for eksempel.

"Jeg ville arbejde frivilligt indtil jeg fandt et job som gjorde mig lige så lykkelig som jeg var, mens jeg var i nyttejob på et beskyttet værksted. Det vigtigste for mig er ikke lønnen, men livsglæden ved at få andre mennesker til at smile," skriver Josie.

Besøgsven og eget firma

De fleste svar vidner om, at ledige gerne ville lave noget aktivt og nyttigt, selvom ingen tvang dem.

"Supplere uddannelse, gå på kreative kurser og selvudviklingskurser, så jeg blev bedre rustet og måske så starte op med mit eget lille firma på deltid," lyder Lailas drøm.

"Kunne jeg ikke finde job, ville jeg videreuddanne mig," skriver Anne-Charlotte.

"Uddanne mig, fordybe mig, og dermed blive dygtigere til at lære andre det samme," er Maj-Britts bud.



"Supplere uddannelse, og lære at passe bedre på mig selv," skriver Carsten.

Mange giver udtryk på, at det ville være et drømmescenarie at slippe for regler og kontrol.

"Åhh dejlig tanke hvis det blev sådan," skriver Majbritt, og afslører, at hun ville bruge tiden på at blive besøgsven på et plejejem og tage noget efteruddannelse, så hun kunne komme ind på socialrådgiveruddannelsen.

Træningstøj og ja-hat

"Det ville give ro i krop og sjæl og derved give mange et lidt bedre helbred. Kunne man så dyrke lidt styrketræning for at styrke sin krop, så den ikke falder sammen imens man venter på, at jobbene kommer, så ville det give velvære og styrke selvtilliden samtidig," mener Annette og fortsætter:

"Hvis flere offentlige indstandser så fandt ja-hattene frem i forhold til kurser, uddannelse og omskoling, ville det da heller ikke være i vejen. Giv os lov til at tænke ud af boksen i stedet for at fastholde os i den type arbejde, vi kom fra."

"Tro det eller ej, det er enormt stressende at være ledig, man føler sig "udenfor", så giv os da noget at rykke i, eller tillad frivilligt arbejde, der er MASSER af steder, hvor man ville kunne gøre en forskel," foreslår Richard.

Ja tak til ro

"Jeg ville arbejde med noget, der giver mig livs- og arbejdsglæde, noget med undervisning eller formidling inden for museumsverdenen. Desuden ville jeg tage kurser, muligvis en uddannelse. Og så ville jeg prøve at bo mindst tre måneder i Italien," lyder Connis bud.

Men der er også arbejdsløse, der ville tage det mere med ro - nemlig dem, der er ramt af sygdom og helbredsproblemer.

"Det ville give total ro for mig, da jeg er ramt af sygdom, så kunne jeg bruge min energi på mine børn og mit eget helbred og min træning uden at have alt det andet hængende over hovedet," skriver Doris.